Document ID: 32011D0796

KOMISSION TÄYTÄNTÖÖNPANOPÄÄTÖS,
annettu 30 päivänä marraskuuta 2011,
unionin osallistumisesta Cloppenburgissa, Saksassa joulukuussa 2008 ja tammikuussa 2009 toteutettujen lintuinfluenssan torjuntaa koskevien hätätoimenpiteiden rahoitukseen
(tiedoksiannettu numerolla K(2011) 8716)
(Ainoastaan saksankielinen teksti on todistusvoimainen)
(2011/796/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (1) ja erityisesti sen 4 artiklan,
sekä katsoo seuraavaa:
(1)
Varainhoitoasetuksen 75 artiklassa ja soveltamissääntöjen 90 artiklan 1 kohdassa säädetään, että ennen kuin unionin talousarviosta sitoudutaan menoihin, on tehtävä rahoituspäätös, jossa määritetään rahoitettavia menoja aiheuttavan toiminnan keskeiset osat ja jonka tekee toimielin tai sen valtuuttamat viranomaiset.
(2)
Neuvoston päätöksessä 2009/470/EY säädetään menettelyistä, joita käytetään myönnettäessä unionin rahoitusta yksittäisiin eläinlääkinnällisiin toimiin, myös hätätoimenpiteisiin. Auttaakseen lintuinfluenssan mahdollisimman nopeaa hävittämistä unionin olisi osallistuttava jäsenvaltioille aiheutuneiden tukikelpoisten kustannusten rahoitukseen. Kyseisen päätöksen 4 artiklan 3 kohdan ensimmäisessä ja toisessa luetelmakohdassa täsmennetään unionin rahoituksen prosenttiosuus, joka voidaan maksaa jäsenvaltiolle aiheutuneiden kustannusten korvaamiseksi.
(3)
Neuvoston päätöksessä 90/424/ETY tarkoitettuihin hätätapauksissa toteutettaviin toimenpiteisiin ja eläintautien torjuntatoimenpiteisiin myönnettävää yhteisön rahoitusta koskevista säännöistä 28 päivänä helmikuuta 2005 annetun komission asetuksen (EY) N:o 349/2005 (2) 3 artiklassa säädetään säännöistä, jotka koskevat unionin rahoituksen osalta tukikelpoisia kustannuksia.
(4)
Yhteisön osallistumisesta Cloppenburgissa, Saksassa joulukuussa 2008 ja tammikuussa 2009 toteutettujen lintuinfluenssan torjuntaa koskevien hätätoimenpiteiden rahoitukseen 29 päivänä heinäkuuta 2009 tehdyllä komission päätöksellä 2009/581/EY (3) myönnettiin unionin rahoitustukea Saksassa joulukuussa 2008 ja tammikuussa 2009 toteutettuihin lintuinfluenssan torjuntaa koskeviin hätätoimenpiteisiin.
(5)
Saksa esitti asetuksen (EY) N:o 349/2005 7 artiklan 1 ja 2 kohdan mukaisen virallisen korvaushakemuksen 3 päivänä syyskuuta 2009.
(6)
Asetuksen (EY) N:o 349/2005 7 artiklan mukaan unionin rahoitusosuuden maksamiseksi edellytetään, että suunnitellut toimet on tosiasiallisesti toteutettu ja että viranomaiset ovat toimittaneet kaikki tarvittavat tiedot asetettujen määräaikojen kuluessa.
(7)
Päätöksessä 2009/581/EY säädetään, että osana unionin rahoitustukea olisi maksettava ensimmäinen 2 000 000 euron erä.
(8)
Komission yksiköiden asetuksen (EY) N:o 349/2005 10 artiklan mukaisesti toteuttamassa tarkastuksessa tuli esiin vain vähäisiä rahoitukseen liittyviä näkökohtia.
(9)
Saksa on näin ollen tähän mennessä täyttänyt päätöksen 2009/470/EY 3 artiklan 4 kohdassa ja asetuksen (EY) N:o 349/2005 7 artiklassa säädetyt tekniset ja hallinnolliset velvoitteet.
(10)
Edellä mainitut seikat huomioon ottaen olisi vahvistettava Cloppenburgissa, Saksassa joulukuussa 2008 ja tammikuussa 2009 lintuinfluenssan hävittämisestä aiheutuneita tukikelpoisia kustannuksia varten myönnettävän unionin rahoitustuen toinen erä.
(11)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Maksetaan Saksalle osana unionin rahoitustukea toinen 4 000 000 euron rahoituserä.
2 artikla
Tämä varainhoitoasetuksen 75 artiklassa tarkoitettu rahoituspäätös on osoitettu Saksan liittotasavallalle.
Tehty Brysselissä 30 päivänä marraskuuta 2011.

Labels: 18
15
5
6